2015. gada 28. jūlijā Noteikumi Nr. 422

Rīgā (prot. Nr. 36  47. §)

**Prasības pārtikas produktiem ar samazinātu enerģētisko vērtību un to papildu marķējumam**

Izdoti saskaņā ar

Pārtikas aprites uzraudzības likuma

4. panta trešo daļu un

13. panta trešās daļas 3. punktu

1. Noteikumi nosaka prasības pārtikas produktiem, kas ir paredzēti izmantošanai svara samazināšanas diētās ar samazinātu enerģētisko vērtību (turpmāk – pārtikas produkti), un to papildu marķējumam.

2. Pārtikas produkti ir speciāli izstrādāti, un tie aizstāj visu kopējo ikdienas uzturu vai tā daļu. Pārtikas produktus iedala divās kategorijās:

2.1. pārtikas produkti, kas aizstāj visu ikdienas uzturu;

2.2. pārtikas produkti, kas aizstāj vienu vai vairākas ikdienas ēdienreizes.

3. Pārtikas produktus var laist tirgū, ja tie atbilst šajos noteikumos noteiktajām prasībām un sastāvam (1., 2. un 3. pielikums), kā arī prasībām, kas noteiktas Komisijas 2009. gada 13. oktobra Regulā (EK) Nr. [953/2009](http://eur-lex.europa.eu/eli/reg/2009/953?locale=LV) par vielām, ko īpašu uztura apsvērumu dēļ var pievienot īpašās diētas pārtikas produktiem.

4. Šo noteikumu [2.1](http://likumi.lv/doc.php?id=6236#n3.1). apakšpunktā minēto pārtikas produktu atsevišķās sastāvdaļas pārdošanai iesaiņo vienā iepakojumā.

5. Pārtikas produktus pārdod ar šādu nosaukumu:

5.1. šo noteikumu 2.1. apakšpunktā minētos pārtikas produktus – "Pilnīgs uztura aizstājējs svara kontrolei";

5.2. šo noteikumu 2.2. apakšpunktā minētos pārtikas produktus – "Ēdienreizes aizstājējs svara kontrolei".

6. Pārtikas produktus marķē saskaņā ar normatīvajiem aktiem par prasībām fasētas pārtikas marķējumam un Eiropas Parlamenta un Padomes 2011. gada 25. oktobra Regulu (ES) Nr. 1169/2011 par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (turpmāk – regula Nr. 1169/2011). Marķējumā papildus norāda šādu informāciju:

6.1. produkta enerģētiskā vērtība, izteikta kilodžoulos (kJ) un kilokalorijās (kcal), un skaitliski izteikts olbaltumvielu, ogļhidrātu un tauku saturs noteiktā patēriņam sagatavotā produkta daudzumā;

6.2. šo noteikumu [2. pielikumā](http://likumi.lv/doc.php?id=6236#piel2) minēto vitamīnu un minerālvielu skaitliski izteiktais vidējais daudzums katrai minerālvielai un katram vitamīnam noteiktā patēriņam paredzētā produkta daudzumā, kas gatavs lietošanai;

6.3. šo noteikumu 2.2. apakšpunktā minētajiem pārtikas produktiem – procentuālais vitamīnu un minerālvielu daudzums no normāla uztura ieteicamās dienas devas, kas norādīts regulas Nr. 1169/2011 XIII pielikuma A daļā, papildus šo noteikumu 6.2. apakšpunktā noteiktajam;

6.4. ja nepieciešams, – produkta sagatavošanas pamācība un brīdinājums par pareizas sagatavošanas nozīmi;

6.5. produkta iespējamā laksatīvā (caureju veicinošā) iedarbība, ja, lietojot pārtikas produktu atbilstoši ražotāja norādījumiem, dienā tiek uzņemts vairāk nekā 20 gramu poliolu;

6.6. nepieciešamība uzņemt dienas devai adekvātu šķidruma daudzumu;

6.7. šo noteikumu 2.1. apakšpunktā minētajiem pārtikas produktiem – norāde, ka produkts nodrošina dienā nepieciešamo uzturvielu daudzumu un bez ārsta uzraudzības produktu nedrīkst lietot ilgāk par trim nedēļām;

6.8. šo noteikumu [2.2](http://likumi.lv/doc.php?id=6236#n3.2). apakšpunktā minētajiem pārtikas produktiem – norāde, ka produkts lietojams kā daļa no uztura ar samazinātu enerģētisko vērtību un citi pārtikas produkti ir šāda uztura neatņemama sastāvdaļa.

7. Pārtikas produktu marķējumā, noformēšanā un reklāmā aizliegts izmantot norādi par svara zaudēšanas ātrumu vai daudzumu, kāds iespējams, lietojot šos produktus.

8. Atzīt par spēku zaudējušiem Ministru kabineta 2001. gada 27. marta noteikumus Nr. 144 "Obligātās nekaitīguma prasības diētiskajai pārtikai ar samazinātu enerģētisko vērtību un tās marķējumam" (Latvijas Vēstnesis, 2001, 52. nr.; 2003, 28. nr.; 2006, 185. nr.; 2007, 161. nr.; 2010, 57. nr.).

9. Pārtikas produktus, kas ir laisti tirgū un marķēti atbilstoši Ministru kabineta 2001. gada 27. marta noteikumu Nr. 144 "Obligātās nekaitīguma prasības diētiskajai pārtikai ar samazinātu enerģētisko vērtību un tās marķējumam" prasībām, atļauts pārdot pēc šo noteikumu spēkā stāšanās, līdz beidzas šādu pārtikas produktu krājumi.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Komisijas 1996. gada 26. februāra Direktīvas [96/8/EK](http://eur-lex.europa.eu/eli/dir/1996/8?locale=LV) par pārtikas produktiem, ko paredzēts izmantot svara samazināšanas diētām ar samazinātu enerģētisko vērtību;

2) Komisijas 2007. gada 30. maija Direktīvas [2007/29/EK](http://eur-lex.europa.eu/eli/dir/2007/29?locale=LV), ar ko groza Direktīvu [96/8/EK](http://eur-lex.europa.eu/eli/dir/1996/8?locale=LV) par to pārtikas produktu marķēšanu, noformēšanu un reklāmu, ko paredzēts izmantot svara samazināšanas diētām ar samazinātu enerģētisko vērtību.

Ministru prezidenta vietā –

satiksmes ministrs Anrijs Matīss

Zemkopības ministrs Jānis Dūklavs